डरकर सांप पर किया कीटनाशक का छिड़काव, आयकर अधिकारी ने सांप के मुंह में पानी डालकर उल्टी करवाई

आयकर अधिकारी ने सांप के पेट में पानी डालकर जहर निकाला।

इंदौर. बिरला पब्लिक स्कूल के पास शनिवार दोपहर एक घोड़ापछाड़ सांप को रेस्क्यू कर पकड़ा गया। सांप को देखकर स्कूल स्टॉफ ने उसके ऊपर कीटनाशक का छिड़काव कर दिया था, जिससे वह पूरी तरह से सुस्त हो गया था। जंतु प्रेमी आयकर अधिकारी ने सांप के पेट में पाइप के जरिए पानी डालकर उससे उल्टी करवाई, तब जाकर वह तोड़ा ठीक हुआ। सांप की हालत अब ठीक है। उसे शाम को जंगल में छाेड़ा जाएगा।

आयकर अधिकारी शेर सिंह गिन्नारे ने बताया कि सूचना मिली थी कि बिरला पब्लिक स्कूल में एक बड़ा सांप निकला है। सूचना के बाद मौके पर पहुंचा तो देखा कि सांप बेहोशी की हालत में पड़ा हुआ था। उसकी सुस्ती को देख मैंने स्कूल के कर्मचारियों ने पूछा कि आप ने इस पर कोई छिड़काव किया है क्या, इस पर उन्होंने कीटनाशक के छिड़काव की बात बताई। इसके बाद मैंने तत्काल उसे पकड़कर पाइप के जरिए उसके पेट में पानी डाला और मुंह से हवा भरी, जिसके बाद सांप ने उल्टी कर दी। उल्टी करने से उसके पेट में पहुंचा कीटनाशक बाहर निकल गया। उसकी हातल में सुधार होने पर विशेषज्ञों से बात की तो उन्होंने उसे ठंडे पानी में रखने को कहा। इसके बाद मैंने उसे नवलखा बस स्टैंड के पास एक ठंडे पानी के जार में रखा दिया। सांप की स्थिति ठीक होगी फिर उचित स्थान पर छोड़ दिया जाएगा